आईआईटी के शिक्षक भी आज इस बात को मानते हैं कि आने वाले छात्रों में आज वो गुणवत्ता कहीं भी नहीं दिखाई देती है जो उनमें होनी चाहिए तो आखिर सरकार की तरफ से इतना धन इस क्षेत्र में खर्च करने की क्या आवश्यकता है ? सतही शिक्षा पाकर कुछ करने के मंसूबों के साथ नौकरियां तो मिल सकती हैं पर उससे देश का क्या भला होगा यह जानने की आज कोई कोशिश नहीं कर रहा है. क्या मानव संसाधन विकास मंत्रालय के साथ ही केंद्र और राज्य सरकारों को इस बारे में अब सही दिशा में सोचने की आवश्यकता नहीं है जिससे हमारे संस्थान विश्व स्तरीय बन सकें और यहाँ से निकले हुए छात्र पूरे विश्व में अपनी कामयाबी का झंडा गाड़ सकें ? क्या समाज की यह ज़िम्मेदारी भी नहीं बनती है कि अब बच्चों को आईआईटी का रोबोट बनाने के स्थान पर कुछ वास्तविक शोध और सकारात्मक परिणामों के लिए तैयार करने के बारे में सोचना शुरू कर सके ? आखिर हम हर काम सरकार पर ही लाद कर खुद को ज़िम्मेदारियों से क्यों अलग कर लिया करते हैं जबकि हमें भी पता है कि हमारी आवश्यकताओं को सरकारें कभी भी नहीं समझना चाहती हैं.सुधार की बात वहीं से शुरू करनी होगी जहाँ से इसे बिगाड़ा गया है क्या आज देश को ऐसे विद्यालयों की आवश्यकता नहीं है जहां पर समाज के वंचितों को मिड डे मील, ड्रेस और वजीफे की अप-संस्कृति से बाहर निकालने के काम पर सोचना शुरू किया जाये ? क्या आँखें बंद करके आरक्षण की पैरवी करने वाली सभी सरकारों ने कभी इन छात्रों के भविष्य के बारे में सोचने की कोशिश की है जो 6.1% नम्बर पाकर इस वर्ष आईआईटी में प्रवेश पाने वाले हैं ? क्या उनकी माध्यमिक शिक्षा उस स्तर की है जो उन्हें आईआईटी के दबाव को झेलने और वहां पर कुछ करने लायक बना सकती हो तो फिर जहाँ कमी है उसे दूर करने के स्थान पर इन छात्रों को संस्थानों में उपहास का पात्र बनाने की आवश्यकता ही क्या है ? अब आरक्षण की मांग और विरोध करने वाले दोनों ही समूहों को सरकार और सुप्रीम कोर्ट से यह मांग खुद ही करनी चाहिए कि आईआईटी जैसे शिक्षण संस्थानों में शिक्षा की गुणवत्ता और सबको समान अवसर देने के कुछ अन्य तरह के उपाय भी सोचे जाने चाहिए. आज यदि सरकारें इन महत्वपूर्ण संस्थानों के लिए माध्यमिक शिक्षा के स्तर पर पूरा ध्यान देने के बारे में सोचना शुरू करे और एक 20 वर्षीय योजना भी बनाये जिसमें समाज के वंचितों को निचले स्तर से ही इस शिक्षा के लिए तैयार किया जाये और चरणबद्ध तरीके से समाज में असमानता के इस स्तर को दूर करने के बारे में सोचा जाये तो सभी के लिए समान अवसर और भेदभाव को दूर करने में सफलता मिल सकती है.